رپورټ: متحده عرب اماراتو د اسرایل لومړی پرواز به د ګل په ورځ روانیږي
اسرایل او متحده عرب اماراتو د اګست په ۱۳ نېټه سفارتي تعلقات برابر کړل. د اګست په ۱۶ نېټه د دواړو ملکونو ترمنځ ټېلې فونونه فعال شول
واشنګټن — د اسرایل د هوابازۍ ادارې ویلي متحده عرب اماراتو ته به د اسرایل نه د مسافرو لومړی پرواز د ګل، دوشنبې، په ورځ روانیږي. د دې خبرې اعلان د اسرایل د هوايي اډو د انتظام ادارې اسرایل ایرپورټس اتارټي د جمعې په ورځ خپل وېش مهال یا جدول کې وکړو چې اماراتو ته د پرواز د تګ ورځ یې ګل، دوشنبه، ورکړه. د اېسوسي اېټېډ پرېس خبري ادارې د رپورټ ترمخه امریکايي مامورینو وړاندې اعلان کړی و چې د اسرایل او متحده عرب اماراتو ترمنځ په لومړي پرواز کې به د امریکې صدر ډانلډ ټرمپ زوم او مشیر جېرډ کشنر، د امریکې د قامي سلامتیه مشیر رابرټ او براین، د منځني ختیځ دپاره د امریکې استازی اېوي برکویټز او د ایران دپاره د امریکې استازی براین هوک سفر کوي. د اسرایل وزیراعظم بېنجمن نېټن یاهو ویلي د هغه د قامي سلامیته مشیر مېیر بن شابت به د اسرایلي پلاوي مشري کوي چې پکې به د اسرایل د بېلا بېلو وزارتونو نمایندګان هم شامل وي. اسرایل ایرپورټس اتارټي وویل متحده عرب اماراتو ته تلونکی پرواز به اېل وای۹۷۱ وي او بېرته ستنیونکي شمېره به اېل وای ۹۷۲ او د اسرایل په بېن ګوریین هوايي اډه به کوزیږي. ای پي وايي په اسرایل او یو ای ايي کې مامورینو په رسمي ډول د مجوزه پرواز تصدیق نه دی کړی. اسرایل او متحده عرب اماراتو د اګست په ۱۳ نېټه سفارتي تعلقات برابر کړل. د اګست په ۱۶ نېټه د دواړو ملکونو ترمنځ ټېلې فونونه فعال شول. د دواړو ملکونو ترمنځ د امریکې په منځګریتوب تعلقات قایم شول چې ترمخه به اسرایل په هغو سیمو کې اباد کاري نکوي چې فلسطینیان یې د خپل اینده ریاست برخه ګڼي. فلسطینیانو د اماراتو او اسرایلو د تعلقاتو غندنه کړې ده.